भ्याटमा २० लाखको थ्रेसहोल्ड कायम गर्दा एउटै व्यक्तिले धेरैओटा व्यावसायिक फर्म दर्ता गरी अलगअलग फर्मबाट कारोबार गरेर थ्रोसहोल्डभित्र पार्ने गरिन्छ । यसबाट राजस्व छली हुने गरेको छ । त्यसैले अनावश्यक रूपमा फर्महरूको सङ्ख्या बढेकाले एकातिर नियामक निकायको प्रभावकारितामा कमी आएको छ भने अर्कोतिर एउटै व्यवसायीले धेरै फर्मको हिसाबकिताब राख्दा व्यवस्थापकीय खर्च बढ्न गएको छ । त्यसैले स्वच्छ कर प्रशासन एवम् सुशासन कायम गर्ने हो भने भ्याटको थ्रेसहोल्ड खारेज गर्नुपर्छ । थ्रेसहोल्ड कायम रहिरहे कर प्रशासन र लेखापरीक्षक यही थे्रसहोल्डभित्र मेलमिलापको बिन्दु पहिलाउन सक्रिय रहन्छन् । यसले कर प्रणालीमा इमानदार हुनेहरू बजारमा प्रतिस्पर्धा गर्न नसकी व्यवसायबाट पलायन हुने र गलत कार्य गर्नेहरूले प्रश्रय पाउने अवस्था आउँछ । व्यावसायिक पारदर्शिताका लागि अनावश्यक चलखेल रोक्न यस व्यवस्थालाई खारेज गर्नुको विकल्प छैन । महानगर, उपमहानगरलगायत शहरी क्षेत्रमा पहिला बिलिङ सिष्टम कायम गर्नुपर्छ र अन्य क्षेत्रलाई पनि क्रमशः अनिवार्य गर्दै जानुपर्छ । यसो गरिए गुणस्तरीय उत्पादन र आयातबीच प्रतिस्पर्धा भई मूल्यमा एकरूपता हुन्छ । यसबाट उपभोक्ता ठगिने प्रवृत्तिको अन्त्य हुन सक्छ । साथै, राजस्व वृद्धि भई राष्ट्रिय अर्थतन्त्र सबल हुन्छ । यसले स्वाधीन अर्थतन्त्र निर्माणमा योगदान पुर्‍याउनेछ ।
